b"\n_START_ARTICLE_\nMare de D\xc3\xa9u de les Febres (Pinturicchio)\n_START_SECTION_\nHist\xc3\xb2ria\n_START_PARAGRAPH_\nL'obra la va pintar Pinturicchio a Roma quan aquest era el pintor favorit del papa valenci\xc3\xa0 Alexandre VI, tamb\xc3\xa9 conegut com a Rodreric de Borja. El cos\xc3\xad del Papa i el tresorer Francesc de Borja va encarregar una obra per enviar-la a la capella funer\xc3\xa0ria, la capella de les Febres, de la seua fam\xc3\xadlia a la Col\xc2\xb7legiata de Santa Maria de X\xc3\xa0tiva. La comissi\xc3\xb3 va ser probablement deguda per la presa de possessi\xc3\xb3 del bisbat de Teano el 1495. L'obra comen\xc3\xa7\xc3\xa0 al voltant de l'any 1497 i s'utilitz\xc3\xa0 per a la seua decoraci\xc3\xb3 diversos objectes provinents d'It\xc3\xa0lia, com ara la citada pintura, enviada entre 1497 i 1499 o un reliquiari amb dues portes pintades, amb l'escena del Naixement de Crist i amb la Passi\xc3\xb3, enviat el 1502; la capella tamb\xc3\xa9 compt\xc3\xa0 amb altre retaule realitzat a X\xc3\xa0tiva per\xc3\xb2 d'autors italianitzats, Fernando Y\xc3\xa1\xc3\xb1ez i Fernando Llanos. Posteriorment el retaule va passar a les col\xc2\xb7leccions del museu de Val\xc3\xa8ncia._NEWLINE_Tinguda per una obra dels col\xc2\xb7laboradors del taller a causa del seu engroguiment i de diverses repintades fetes al segle XIX, el quadre s'ha revalorat a partir de la seua restauraci\xc3\xb3, redescobrint-se la sumptuositat i la delicada qualitat pict\xc3\xb2rica, propis de la m\xc3\xa0 de Pinturicchio.\n_START_SECTION_\nDescripci\xc3\xb3 i estil\n_START_PARAGRAPH_\nL'obra t\xc3\xa9 una semblan\xc3\xa7a formal amb la Mare de D\xc3\xa9u i el Nen escriptor del Museu d'Art de Filad\xc3\xa8lfia (datada al voltant de 1494-1498), de la qual reprodueix la composici\xc3\xb3 de cos sencer de la Mare de D\xc3\xa9u amb el Nen vestit com un antic fil\xc3\xb2sof de peu sobre un tamboret (amb l'escut d'armes dels Borja amb el t\xc3\xadpic bou, medallons amb flames i doble corona radiant), mentre que escriu un llibre posat sobre les mans de la Mare de D\xc3\xa9u. La figura agenollada de perfil del comitent en una posici\xc3\xb3 d'oraci\xc3\xb3 \xc3\xa9s un retrat en detall de Francesc de Borja, reflex de la influ\xc3\xa8ncia de la pintura flamenca que contrasta amb la major idealitzaci\xc3\xb3 dels personatges sagrats. Aquest distribuci\xc3\xb3 dels personatges ja s'havia utilitzat en la Mare de D\xc3\xa9u de la Pau de San Severino Marche (1490). Jes\xc3\xbas t\xc3\xa9 les formes d'un adult, destacades per les seues vestidures, una dalm\xc3\xa0tica i pal\xc2\xb7li, potser inspirades pels mosaics bizantins de Roma, en contrast amb els vels m\xc3\xa9s senzills de les escoles d'Umbria i la Toscana._NEWLINE_El fons i la catifa de flors d'or (on apareixen nombroses esp\xc3\xa8cies de plantes i un pardal i una cadernera) resulten arcaics, sens dubte per adaptar-se al gust g\xc3\xb2tic tard\xc3\xa0 per tal de complaure al client. Malgrat el fons daurat, l'escena s'emmarca en un arc sustentat per pilastres cl\xc3\xa0ssiques i al fons hi apareixen grotescos inspirats en les decoracions de la Domus Aurea."